IARSCRÍBHINN V

Rialacha maidir le húsáid fornirt, lena n-áirítear oiliúint agus soláthar, rialú agus úsáid armán seirbhíse agus trealaimh neamh-mharfaigh, is infheidhme maidir le baill foirne reachtúla arna n-imscaradh mar bhaill de na foirne

1. Prionsabail Ghinearálta lena Rialaítear Úsáid Fornirt agus Armán

Chun críocha an Rialacháin seo, tagraíonn “úsáid fornirt” do bhaill foirne reachtúla arna n-imscaradh mar bhaill de na foirne a bheith ag dul i muinín modhanna fisiciúla chun críocha a gcuid feidhmeanna a fheidhmiú nó chun féinchosaint a áirithiú, lena n-áirítear úsáid na lámh agus na colainne agus úsáid aon uirlise, armán, lena n-áirítear airm thine, nó trealaimh.

Ní dhéanfar armáin, armlón agus trealamh a iompar agus a úsáid ach amháin le linn oibríochtaí. Toirmeascfar armáin, armlón agus trealamh a iompar nó a úsáid le linn tréimhsí nach mbíonn an t-oifigeach ar dualgas.

I gcomhréir le hAirteagal 82(8), déanfar úsáid fornirt agus armán ag baill foirne reachtúla arna n-imscaradh mar bhaill de na foirne a fheidhmiú i gcomhréir le dlí náisiúnta an Bhallstáit óstaigh i láthair ghardaí teorann an Bhallstáit óstaigh.

Gan dochar don údarú ag an mBallstát óstach agus d’infheidhmeacht a dhlí náisiúnta maidir le húsáid fornirt le linn oibríochtaí, i gcás go mbainfidh baill foirne reachtúla arna n-imscaradh mar bhaill de na foirne úsáid as forneart agus armáin, comhlíonfaidh siad prionsabail an riachtanais, na comhréireachta agus an réamhchúraim (na “croíphrionsabail”) de réir mar a leagtar amach thíos.

Sa phlean oibríochtúil a chomhaontófar idir an stiúrthóir feidhmiúcháin agus an Ballstát óstach, saineofar na coinníollacha maidir le harmáin a iompar agus a úsáid i gcomhréir leis an dlí náisiúnta nó le nósanna imeachta oibríochta le linn oibríochtaí.

Prionsabal an Riachtanais

Ní bhainfear úsáid as forneart, bíodh sé trí theagmháil fhisiciúil dhíreach nó trí úsáid armán nó trealaimh, ach amháin ar bhonn eisceachtúil agus ní bhainfear úsáid as ach nuair a bheidh géarghá leis chun feidhmiú dhualgais na Gníomhaireachta a áirithiú nó le haghaidh féinchosanta. Ní úsáidfear forneart ach mar rogha dheireanach, tar éis gach iarracht réasúnach a dhéanamh chun cás a réiteach trí mhodhanna neamhfhoréigneacha lena n-áirítear áitiú, caibidlíocht nó idirghabháil. Ní bheidh úsáid fornirt ná beart comhéigneach treallach ná maslach am ar bith.

Prionsabal na Comhréireachta

Nuair nach féidir úsáid dhleathach fornirt a sheachaint, gníomhóidh baill foirne reachtúla arna n-imscaradh mar bhaill de na foirne i gcomhréir le tromchúis na staide agus leis an gcuspóir dlisteanach atá le gnóthú. Le linn gníomhaíochtaí oibríochtúla, beidh prionsabal na comhréireachta ina threoir don chineál fornirt a úsáidfear (e.g. an gá atá le harmáin a úsáid) chomh maith leis an méid fornirt a úsáidfear. Ní úsáidfidh baill foirne reachtúla arna n-imscaradh mar bhaill de na foirne níos mó fornirt ná a mbeidh géarghá leis chun an cuspóir dlisteanach a bhaineann le forfheidhmiú an dlí a ghnóthú. Má úsáidtear arm tine, áiritheoidh baill foirne reachtúla arna n-imscaradh mar bhaill de na foirne go ndéanfar an méid is lú gortuithe is féidir mar gheall ar úsáid den sórt sin agus go ndéanfar gortú nó damáistiú a íoslaghdú an oiread is féidir. Má bhíonn toradh neamh-inghlactha ar na bearta, féadfaidh baill foirne reachtúla arna n-imscaradh mar bhaill de na foirne an beart a tharscaoileadh. Le prionsabal na comhréireachta, ceanglaítear ar an nGníomhaireacht an trealamh agus na huirlisí le haghaidh féinchosaint a sholáthar do bhaill foirne reachtúla arna n-imscaradh mar bhaill de na foirne, ar trealamh é agus ar uirlisí iad a bhfuil gá leo chun cur ar a gcumas an leibhéal iomchuí fornirt a chur i bhfeidhm.

Dualgas an Réamhchúraim

Leis na gníomhaíochtaí oibríochtúla a dhéanfaidh baill foirne reachtúla arna n-imscaradh mar bhaill de na foirne, tabharfar lánurraim do bheatha daoine agus is é an aidhm a bheidh leo beatha daoine agus dínit daoine a chaomhnú. Glacfar gach céim is gá chun riosca gortaithe agus damáiste a íoslaghdú le linn oibríochtaí. Áirítear ar an oibleagáid sin oibleagáid ghinearálta ar bhaill foirne reachtúla arna n-imscaradh mar bhaill de na foirne rabhaidh shoiléire a thabhairt maidir leis an rún forneart a úsáid, murab amhlaidh, leis an rabhadh sin, go gcuirfí baill de na foirne i mbaol gan ghá nó go gcuirfí daoine eile i mbaol a mbáis nó a ndíobhála tromchúisí, nó gur léir go mbeadh sé míchuí nó neamhéifeachtach sna himthosca sonracha sin.

2. Rialacha sonracha le haghaidh na n-uirlisí fornirt is coitianta a úsáidtear (trealamh ball foirne reachtúla arna n-imscaradh mar bhaill de na foirne)

I gcomhréir leis na croíphrionsabail, ní cheadaítear forneart a úsáid ach a mhéid is gá an forneart a úsáid chun aidhm láithreach an fhorfheidhmithe dlí a ghnóthú, agus ní cheadaítear an méid sin ach amháin tar éis an méid seo a leanas a bheith amhlaidh:

— gur theip ar gach iarracht coinbhleacht a d’fhéadfadh a bheith foréigneach a réiteach trí áitiú, caibidlíocht agus idirghabháil;

— gur tugadh rabhadh maidir leis an rún forneart a úsáid.

I gcás inar gá leibhéal na hidirghabhála a ghéarú (mar shampla, armán nó cineál éagsúil armáin a úsáid), tabharfar rabhadh soiléir de ghéarú den sórt sin freisin murab é go gcuirfí, le tabhairt rabhaidh den sórt sin, baill de na foirne i mbaol gan ghá nó go gcuirfí daoine eile i mbaol a mbáis nó a ndíobhála tromchúisí, nó gur léir go mbeadh sé míchuí nó neamhéifeachtach sna himthosca sonracha sin.

Airm thine

Ní úsáidfidh baill foirne reachtúla arna n-imscaradh mar bhaill de na foirne airm thine in aghaidh daoine, ach amháin sna himthosca seo a leanas, agus nuair nach leor modhanna nach bhfuil chomh tromchúiseach céanna chun na cuspóirí is gá a ghnóthú:

— is i gcás fíoréigeandála amháin, agus mar rogha dheireanach, a úsáidfidh baill foirne reachtúla arna n-imscaradh mar bhaill de na foirme airm thine, go háirithe má bhíonn riosca ann go gcuirfí daoine eile ar an láthair i mbaol,

— is riachtanach é go n-úsáidfidh baill foirne reachtúla arna n-imscaradh mar bhaill de na foirne airm thine chun iad féin nó daoine eile a chosaint ó gharbhagairt bháis nó mhórdhíobhála,

— is é is aidhm le húsáid arm tine ag baill foirne reachtúla arna n-imscaradh mar bhaill de na foirne garbhagairt bháis nó mhórdhíobhála a chosc,

— is é is aidhm le húsáid arm tine ag baill foirne reachtúla arna n-imscaradh mar bhaill de na foirne ionsaí iarbhír a éaradh nó ionsaí contúirteach ar institiúidí ríthábhachtacha, ar sheirbhísí nó ar shaoráidí atá ar tí tarlú a chosc.

Sula n-úsáidfear airm thine, ní mór do bhaill foirne reachtúla arna n-imscaradh mar bhaill de na foirne rabhadh soiléir a thabhairt maidir leis an rún airm thine den sórt sin a úsáid. Féadfar rabhaidh a thabhairt ó bhéal nó trí urchair rabhaidh a scaoileadh san aer.

Armáin neamh-mharfacha

Smachtín

Féadfar smachtíní formheasta a úsáid mar mhodh cosanta nó mar armán, de réir mar is iomchuí, i gcomhréir leis na croíphrionsabail, mar a leanas:

— nuair a mheasfar gur léir nach mbeadh forneart níos éadroime oiriúnach don chríoch sin,

— chun ionsaí iarbhír nó ionsaí atá ar tí tarlú ar réadmhaoin a sheachaint.

Sula n-úsáidfear smachtíní, ní mór do bhaill foirne reachtúla arna n-imscaradh mar bhaill de na foirne rabhadh soiléir a thabhairt maidir leis an rún smachtíní den sórt sin a úsáid. Agus smachtíní á n-úsáid, beidh sé d’aidhm i gcónaí ag baill foirne reachtúla arna n-imscaradh mar bhaill de na foirne riosca a íoslaghdú maidir le gortú a fhulaingt, agus buillí ar chloigeann daoine a sheachaint.

Oibreáin dheorghinteacha (e.g. sprae piobair)

Féadfar oibreáin dheorghinteacha formheasta a úsáid mar mhodh cosanta nó mar armán, de réir mar is iomchuí, i gcomhréir leis na croíphrionsabail, mar a leanas:

— nuair a mheasfar gur léir nach mbeadh forneart níos éadroime oiriúnach don chríoch sin,

— chun ionsaí iarbhír nó ionsaí atá ar tí tarlú a sheachaint.

Trealamh eile

Glais láimhe

Ní chuirfear glais láimhe ar dhaoine ach amháin ar dhaoine a measfar a bheith ina mbaol dóibh féin nó do dhaoine eile chun a áirithiú go gcuirfear na daoine sin faoi choinneáil nó go ndéanfar iad a aistriú go sábháilte agus chun sábháilteacht ball foirne reachtúla arna n-imscaradh mar bhaill de na foirne agus baill de na foirne eile a áirithiú. Ní úsáidfear glais láimhe ach amháin ar feadh na tréimhse is giorra is féidir agus i gcás ina bhfuil fíorghá lena n-úsáid.

3. Rialacha praiticiúla maidir le húsáid fornirt, armán seirbhíse, armlóin agus trealaimh le linn oibríochtaí

Rialacha praiticiúla ginearálta maidir le húsáid fornirt, armán agus trealaimh eile le linn oibríochtaí

I gcomhréir le hAirteagal 82(8), feidhmeoidh baill foirne reachtúla arna n-imscaradh mar bhaill de na foirne a gcumhacht feidhmiúcháin, lena n-áirítear úsáid fornirt, faoi cheannas agus rialú an Bhallstáit óstaigh agus ní úsáidfidh siad forneart, lena n-áirítear armáin, armlón agus trealamh, ach amháin i láthair ghardaí teorann an Bhallstáit óstaigh tar éis údarú a fháil chuige sin ó údaráis inniúla an Bhallstáit óstaigh. Mar sin féin, féadfaidh údaráis inniúla an Bhallstáit óstaigh, le toiliú na Gníomhaireachta, baill foirne reachtúla arna n-imscaradh mar bhaill de na foirne a údarú forneart a úsáid nuair nach mbíonn oifigigh an Bhallstáit óstaigh i láthair.

Féadfaidh an Ballstát óstach toirmeasc a chur ar armáin seirbhíse, armlón agus trealamh áirithe a iompar i gcomhréir leis an dara fomhír d’Airteagal 82(8).

Gan dochar don údarú ón mBallstát óstach agus d’infheidhmeacht a dhlí náisiúnta maidir le húsáid fornirt le linn oibríochtaí, déanfar na nithe seo a leanas agus forneart agus armáin á n-úsáid ag baill foirne reachtúla arna n-imscaradh mar bhaill de na foirne:

(a) na croíphrionsabail agus na rialacha sonracha dá dtagraítear i gCuid 2 a chomhlíonadh;

(b) cearta bunúsacha a urramú mar a ráthaítear faoin dlí idirnáisiúnta agus faoi dhlí an Aontais, lena n-áirítear, go háirithe, faoin gCairt, faoin gCoinbhinsiún Eorpach chun Cearta an Duine agus Saoirsí Bunúsacha a Chosaint, faoi Prionsabail Bhunúsacha na Náisiún Aontaithe maidir le hÚsáid Fornirt agus maidir le hÚsáid Arm Tine ag Oifigigh Forfheidhmithe an Dlí, agus faoi Chód Iompraíochta na Náisiún Aontaithe d’Oifigigh Forfheidhmithe an Dlí;

(c) cód iompair na Gníomhaireachta a chomhlíonadh.

4. Sásra rialála

Déanfaidh an Ghníomhaireacht na coimircí seo a leanas a chur ar fáil i ndáil le húsáid fornirt, armán, armlóin agus trealaimh, agus cuirfidh sí stocáireamh ar fáil ina tuarascáil bhliantúil.

Oiliúint

An oiliúint a chuirfear ar fáil i gcomhréir le hAirteagal 62(2), cumhdóidh sé gnéithe teoiriciúla agus praiticiúla i ndáil le cosc agus úsáid fornirt. San oiliúint theoiriciúil, déanfar oiliúint shíceolaíoch, lena n-áirítear oiliúint maidir le buanseasmhacht agus a bheith ag obair i dtimpeallacht ardbhrú, chomh maith le teicnící chun úsáid fornirt a sheachaint, amhail caibidlíocht agus idirghabháil a ionchorprú. Tar éis na hoiliúna teoiriciúla, tabharfar oiliúint éigeantach agus oiliúint theoiriciúil agus phraiticiúil leormhaith maidir le húsáid fornirt, armán, armlóin agus trealaimh agus maidir le cearta bunúsacha agus coimircí is infheidhme. Chun a áirithiú go mbeidh comhthuiscint phraiticiúil agus cur chuige comhchoiteann ann, ag deireadh na hoiliúna praiticiúla, déanfar ionsamhlúchán is ábhartha do na gníomhaíochtaí atá le déanamh le linn an imscartha agus áireofar ann ionsamhlúchán praiticiúil lena mbainfidh cur i bhfeidhm coimircí maidir le cearta bunúsacha.

Déanfaidh an Ghníomhaireacht oiliúint leanúnach maidir le húsáid fornirt a sholáthar do na baill foirne reachtúla arna n-imscaradh mar bhaill de na foirne. Tarlóidh oiliúint den sórt sin de réir na hoiliúna dá bhforáiltear in Airteagal 62(2). Ionas go mbeidh cead ag baill foirne reachtúla arna n-imscaradh mar bhaill de na foirne armáin seirbhíse a iompar agus forneart a úsáid, ceanglófar orthu an oiliúint leanúnach bhliantúil a bheith curtha i gcrích acu. Leis an oiliúint leanúnach bhliantúil, cumhdófar gnéithe teoiriciúla agus praiticiúla mar a thuairiscítear sa chéad mhír. Mairfidh an oiliúint bhliantúil leanúnach 24 uair an chloig a laghad san iomlán: tógfaidh an oiliúint theoiriciúil 8 n-uaire an chloig agus tógfaidh an oiliúint phraiticiúil 16 huaire a chloig ar a laghad. Roinnfear an oiliúint phraiticiúil sa chaoi go mbeidh 8 n-uaire an chloig ar a laghad ann don oiliúint phraiticiúil, maidir le teicnící srianta fisiceacha a úsáid, agus 8 n-uaire an chloig ar a laghad ann d’úsáid arm tine.

Úsáid támhshuanach, drugaí agus alcóil

Ní ólfaidh baill foirne reachtúla arna n-imscaradh mar bhaill de na foirne deochanna meisciúla ná ní bheidh siad faoi thiochar an alcóil le linn dóibh a bheith ar dualgas.

Ní bheidh támhshuanaigh ina seilbh ag baill foirne reachtúla arna n-imscaradh mar bhaill de na foirne agus ní úsáidfidh siad drugaí, ach amháin má bhíonn oideas acu chuige ar fhorais liachta. Baill foirne reachtúla arna n-imscaradh mar bhaill de na foirne a bhfuil drugaí ag teastáil uathu ar fhorais liachta, déanfaidh siad an méid sin a chur in iúl láithreach dá ngaroifigeach uachtarach. Féadfar a rannpháirtíocht i ngníomhaíochtaí oibríochtúla a athbhreithniú ag féachaint do na héifeachtaí a d’fhéadfadh a bheith ann agus d’fho-iarsmaí a ghabhann le húsáid na substainte.

Bunóidh an Ghníomhaireacht sásra rialála chun a áirithiú nach ndéanfaidh baill foirne reachtúla arna n-imscaradh mar bhaill de na foirne a gcuid feidhmeanna faoi thionchar támhshuanach, drugaí nó alcóil. Beidh an sásra sin bunaithe ar thástáil rialta liachta na mball foirne reachtúla arna n-imscaradh mar bhaill de na foirne chun aon úsáid támhshuanach, drugaí nó alcóil a d’fhéadfadh a bheith ann a shainaithint. Déanfar aon torthaí deimhneacha ar na tástálacha sin a thuairisciú láithreach don stiúrthóir feidhmiúcháin.

Tuairisciú

Déanfar tuarascáil maidir le haon teagmhas lena mbainfidh úsáid fornirt a thabhairt láithreach tríd an slabhra ceannais don struchtúr comhordúcháin is ábhartha le haghaidh gach oibríochta agus don oifigeach um chearta bunúsacha agus don stiúrthóir feidhmiúcháin. Sa tuarascáil sin, tabharfar mionsonraí iomlána maidir leis na himthosca inar tháinig úsáid den sórt sin chun cinn.

An dualgas maidir le comhoibriú agus faisnéis a chur in iúl

Comhoibreoidh baill foirne reachtúla arna n-imscaradh mar bhaill de na foirne agus aon rannpháirtithe eile in oibríochtaí chun fíricí a bhailiú maidir le haon teagmhas arna thuairisciú le linn gníomhaíocht oibríochtúil.

Sásra maoirseachta

Bunóidh an Ghníomhaireacht sásra maoirseachta amhail dá dtagraítear i bpointe (a) d’Airteagal 55(5).

Sásra gearán

Féadfaidh aon duine sáruithe amhrasacha a dhéanann baill foirne reachtúla arna n-imscaradh mar bhaill de na foirne ar na rialacha maidir le húsáid fornirt is infheidhme faoin Iarscríbhinn seo a thuairisciú tríd an sásra gearán dá bhforáiltear in Airteagal 111.

Smachtbhannaí

Gan dochar d’Airteagal 85, i gcás ina ndéanfaidh an Ghníomhaireacht a shuí go bhfuil gníomhaíochtaí déanta ag ball dá foireann reachtúil arna imscaradh mar bhall de na foirne de shárú ar na rialacha is infheidhme faoin Rialachán seo, lena n-áirítear cearta bunúsacha arna gcosaint faoin gCairt, faoin gCoinbhinsiún Eorpach chun Cearta an Duine agus Saoirsí Bunúsacha a Chosaint agus faoin dlí idirnáisiúnta, déanfaidh an stiúrthóir feidhmiúcháin bearta leormhaithe, ar féidir aisghairm láithreach an bhaill foirne reachtúla sin ón ngníomhaíocht oibríochtúil a bheith ar áireamh ann, agus déanfaidh sé nó sí aon bhearta araíonachta i gcomhréir leis an Rialachán Foirne, lena n-áirítear an ball foirne reachtúla a chur as an nGníomhaireacht.

Ról an oifigigh um chearta bunúsacha

Maidir le hinneachar na hoiliúna ionduchtaithe agus na hoiliúna athnuachana, déanfaidh an t-oifigeach um chearta bunúsacha é a fhíorú agus tabharfaidh sé nó sí aiseolas faoi, agus aird ar leith á tabhairt ar na gnéithe a bhaineann le conas is féidir cearta bunúsacha a chosaint i gcás inar gá forneart a úsáid, agus áiritheoidh sé nó sí go gcuirfear modhanna coisctheacha ábhartha san áireamh.

Tabharfaidh an t-oifigeach um chearta bunúsacha tuarascáil maidir leis an urraim do chearta bunúsacha laistigh de chleachtais forfheidhmithe dlí an Bhallstáit óstaigh nó an tríú tír óstaigh. Déanfar an tuarascáil sin a thíolacadh chuig an stiúrthóir feidhmiúcháin agus cuirfear san áireamh í le linn don phlean oibríochta a bheith á cheapadh.

Áiritheoidh an t-oifigeach um chearta bunúsacha go ndéanfar teagmhais a bhaineann le húsáid fornirt agus úsáid armán, armlóin agus trealaimh a imscrúdú go cuimsitheach agus a thuairisciú go cuimsitheach gan mhoill don stiúrthóir feidhmiúcháin. Déanfar torthaí imscrúduithe den sórt sin a tharchur chuig an bhfóram comhairliúcháin.

Na gníomhaíochtaí a bhaineann le húsáid fornirt, armán, armlóin agus trealaimh, déanfaidh an t-oifigeach um chearta bunúsacha faireachán rialta orthu, agus déanfaidh sé nó sí gach teagmhas a thuairisciú i dtuarascálacha an oifigigh um chearta bunúsacha agus i dtuarascáil bhliantúil na Gníomhaireachta.

5. Armáin seirbhíse a sholáthar

Armáin a údarú

Chun críocha na harmáin seirbhíse, armlón agus an trealamh ceart eile atá le húsáid ag baill foirne reachtúla arna n-imscaradh mar bhaill de na foirne a chinneadh, bunóidh an Ghníomhaireacht liosta cuimsitheach de mhíreanna atá le cur san áireamh sna tacair trealaimh phearsanta.

Bainfidh gach ball foirne reachtúla arna n-imscaradh mar bhaill de na foirne úsáid as tacair trealaimh pearsanta. Féadfaidh an Ghníomhaireacht na tacair trealaimh phearsanta a chomhlánú le harmáin, armlón nó trealamh eile atá sonrach chun críche cúraimí sonracha a dhéanamh laistigh de cheann amháin nó dhá cheann de chineálacha foirne.

Áiritheoidh an Ghníomhaireacht go ndéanfaidh na harmáin uile, lena n-áirítear airm thine, an t-armlón uile agus an trealamh uile a sholáthraítear do bhaill foirne reachtúla arna n-imscaradh mar bhaill de na foirne na caighdeáin theicniúla uile is gá a chomhlíonadh.

Na harmáin, an t-armlón agus an trealamh a údaraítear lena n-úsáid, liostófar sa phlean oibríochta iad i gcomhréir leis na ceanglais maidir le harmáin atá incheadaithe agus le harmáin faoi thoirmeasc sa Bhallstát óstach.

Treoracha maidir leis an tréimhse dualgais

Féadfar armáin, armlón agus trealamh a iompar agus a úsáid le linn oibríochtaí agus ní úsáidfear iad ach amháin mar bhearta na rogha deiridh. Ní cheadófar armáin, armlón agus trealamh a iompar ná a úsáid le linn tréimhsí nach mbíonn an t-oifigeach ar dualgas. Bunóidh an Ghníomhaireacht rialacha agus bearta sonracha chun stóráil armán, armlóin agus trealaimh eile de chuid ball foirne reachtúla arna n-imscaradh mar bhaill de na foirne a éascú i saoráidí slána le linn tréimhsí nach mbíonn oifigeach ar dualgas amhail dá dtagraítear i bpointe (c) d’Airteagal 55(5).